กูรูชี้ลงหุ้นไม่ถึง50%พอร์ตหลากหลายดีสุด
กูรูแนะนักลงทุนกระจายพอร์ตลงทุน ให้น้ำหนักหุ้นไทยเพียง 25-40%
20 ส.ค. 2554

กูรูแนะนักลงทุนกระจายพอร์ตลงทุน ให้น้ำหนักหุ้นไทยเพียง 25-40% 
สมาคมนักวิเคราะห์หลักทรัพย์จัดมหกรรมวิเคราะห์หลักทรัพย์และการลงทุน วันที่ 25 มี.ค.เป็นวันแรก ปรากฏว่าผู้เชี่ยวชาญทั้งหลายต่างมองตลาดตรงกันว่าจะมีความผันผวน จึงแนะนำให้กระจายการลงทุนในสินทรัพย์ต่างๆ 
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยว่า ความน่าสนใจในหุ้นน้อยลง ดังนั้นควรใช้หลักการกระจายการลงทุนไปยังสินทรัพย์อื่นเพิ่มขึ้น 
ทั้งนี้ ให้ลงทุนในหุ้นสัดส่วน 25-35% ที่เหลือกระจายในทองคำ กองทุนอสังหาริมทรัพย์ ตราสารหนี้ทั้งภาครัฐและเอกชน และกองทุนน้ำมัน ประเภทละ 20%ยืดหยุ่นตามสถานการณ์ 
นายก้องเกียรติ โอภาสวงการ ประธานเจ้าหน้าที่บริหาร บริษัทหลักทรัพย์ (บล.) เอเซีย พลัส กล่าวว่า ควรกระจายไปลงทุนหุ้นต่างประเทศ 40% เท่าหุ้นไทย ที่เหลือ 20% เป็นการลงทุนในโภคภัณฑ์ โดยยังมีหุ้นน่าซื้อในสหรัฐ เช่น APPLE หุ้นธนาคารที่มีราคาถูกกว่าหุ้นธนาคารไทย หุ้นรถยนต์ในญี่ปุ่น ส่วนหุ้นไทยที่น่าสนใจ คือ พลังงานและอาหาร
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) กล่าวว่า แนะนำหุ้นบริษัท อมตะ คอร์ปอเรชัน (AMATA) ธนาคารไทยพาณิชย์ (SCB) และหุ้นโภคภัณฑ์ และเตือนให้ระวังหุ้นคอนโดมิเนียมและอิเล็กทรอนิกส์
นางวิวรรณ ธาราหิรัญโชติ ประธานกรรมการบริหาร ศูนย์วิจัยกสิกรไทย ยังให้น้ำหนักการลงทุนหุ้นไทยมากกว่าตลาด และให้น้ำหนักลงทุน 30% ของพอร์ตที่เหลือ 15% เป็นหุ้นต่างประเทศ อสังหาริมทรัพย์ 15% ตราสารหนี้ 15% เงินฝากและตลาดเงิน 10% ทองคำ 5% และสินค้าโภคภัณฑ์ 10% โดยมีผลตอบแทนที่คาดหวัง 10.48% และค่าความผันผวน 15.43% โดยพอร์ตนี้เหมาะสำหรับผู้ที่สามารถรับความเสี่ยงได้ปานกลางจนถึงสูง